Narodna skupština
20091022

Mislim da je, javnosti radi, bitno da se pročita kako član zakona glasi. Dakle, kada govorite o tome da Letonija, Estonija, Litvanija itd. imaju jednog delegata, a onda kažete da jednog delegata ima Austrija, onda previđate da postoji reč, rečca "po" – po četiri delegata za, pa se navode zemlje i regioni. A kada je u pitanju deo sveta kojim su obuhvaćene Poljska, Češka, Republika Slovačka, Republika Letonija, Estonija itd. onda je ukupno jedan delegat. Ako hoćete srazmeran broj, ako hoćete da bude srazmerno broju dijaspore, onda ćete imati glomaznu, potpuno nefunkcionalnu skupštinu. Ovde je pitanje da li se radi o tome da vi hoćete da imate predstavnike i, prema tome, da ipak uvažite činjenicu da negde ima više naših ljudi, a negde ima manje naših ljudi, ali hoćete da pokrijete sve gde ih ima kako bi oni imali svoje predstavnike ili, ako hoćete da imate proporcionalni odnos prema broju, onda je pretpostavka da ćete imati ogromnu skupštinu, koja neće uraditi onaj posao za koji se bira.